b'\n_START_ARTICLE_\n\xe2\x80\xa6And Justice for All (albumas)\n_START_SECTION_\nIstorija\n_START_PARAGRAPH_\n\xe2\x80\xa6And Justice for All yra paskutinis albumas neoficialioje Metallica album\xc5\xb3 trilogijoje, kurios ankstesn\xc4\x97s dalys buvo Ride the Lightning (1984) ir Master of Puppets (1986). Dainos \xc5\xa1iame albume yra muzikaliai sud\xc4\x97tingiausios i\xc5\xa1 grup\xc4\x97s thrash metal stiliaus k\xc5\xabrini\xc5\xb3. Kaip ir ankstesniuose albumuose, dain\xc5\xb3 tekstai palie\xc4\x8dia politik\xc4\x85 ir socialines problemas._NEWLINE_Tekst\xc5\xb3 autorius D\xc5\xbeeimsas \xc5\xa1iame albume savo pa\xc5\xbei\xc5\xabras i\xc5\xa1rei\xc5\xa1kia be joki\xc5\xb3 u\xc5\xbeuolank\xc5\xb3. Vis d\xc4\x97lto, nepaisant agresyvaus dainavimo, tekstai neskatina konfrontacijos bei nekelia revoliucini\xc5\xb3 id\xc4\x97j\xc5\xb3. Anot b\xc5\xabgnininko Lars Ulrich, \xc5\xa1ios id\xc4\x97jos papras\xc4\x8diausiai atskleid\xc5\xbeia grup\xc4\x97s pa\xc5\xbei\xc5\xabras bei interesus._NEWLINE_Nors dain\xc5\xb3 bei muzikos stilius buvo pana\xc5\xa1us \xc4\xaf ankstesnius grup\xc4\x97s albumus, pats skambesys tur\xc4\x97jo nema\xc5\xbeai savitumo. Ulrich\'o b\xc5\xabgnai \xc4\xafgavo auk\xc5\xa1tesnio tembro garsus, Hetfield\'o gitar\xc5\xb3 skambesys buvo taip pat pakoreguotas, akcentuojant auk\xc5\xa1tesnius bei \xc5\xbeemesnius da\xc5\xbenius ir beveik visi\xc5\xa1kai atsisakant vidutinio da\xc5\xbenio gars\xc5\xb3. Albumas ypa\xc4\x8d pasi\xc5\xbeymi tuo, kad bosin\xc4\x97s gitaros skambesys yra beveik visi\xc5\xa1kai negirdimas. Tai da\xc5\xbenai ai\xc5\xa1kinama tuo, kad grup\xc4\x97s senbuviai nelabai pasitik\xc4\x97jo neseniai prie j\xc5\xb3 prisijungusiu Newsted\'u. _NEWLINE_1989 Albumas buvo nominuotas Grammy apdovanojimui kaip Geriausias hard rock/metalo pasirodymas (Best Hard Rock/Metal Performance), ta\xc4\x8diau apdovanojimas buvo skirtas Jethro Tull. 2007 metais Entertainment Weekly \xc5\xa1\xc4\xaf laim\xc4\x97jim\xc4\x85 i\xc5\xa1rinko vienu i\xc5\xa1 10 g\xc4\x97dingiausi\xc5\xb3 moment\xc5\xb3 Grammy istorijoje _NEWLINE_"One" buvo pirmasis Metallica vaizdo klipas ir sulauk\xc4\x97 daug kritikos i\xc5\xa1 grup\xc4\x97s fan\xc5\xb3, kurie vertino Metallica prie\xc5\xa1inim\xc4\x85si MTV ir kitokiam metalo muzikos komercializavimui._NEWLINE_1990 metais grup\xc4\x97 buvo apdovanota pirmuoju Grammy u\xc5\xbe dain\xc4\x85 "One". Tai taip pat buvo pirmasis Grammy skirtas nominacijai Geriausias metalo pasirodymas (Best Metal Performance)._NEWLINE_Albumas u\xc5\xbe\xc4\x97m\xc4\x97 devint\xc4\x85j\xc4\x85 viet\xc4\x85 25 geriausi\xc5\xb3 metalo album\xc5\xb3 s\xc4\x85ra\xc5\xa1e, paskelbtame IGN._NEWLINE_Albumas t\xc4\x99sia ankstesni\xc5\xb3 album\xc5\xb3 mad\xc4\x85, kurie buvo pradedami greita bei sunkia daina, kuri\xc4\x85 sek\xc4\x97 titulin\xc4\x97 daina. Ketvirtoji daina buvo sud\xc4\x97tinga balad\xc4\x97 su greita pabaiga. Albumo pabaigoje \xe2\x80\x93 ilgas instrumentinis k\xc5\xabrinys.\n_START_SECTION_\nAlbumo atlikimas gyvai\n_START_PARAGRAPH_\n\xe2\x80\xa6And Justice for All dain\xc5\xb3 strukt\xc5\xabra buvo tokia sud\xc4\x97tinga, kad grupei sunkiai pavykdavo jas sugroti tiksliai Damaged Justice turo koncertuose. V\xc4\x97liau grup\xc4\x97 daug kart\xc5\xb3 tvirtino, jog tai buvo viena pagrindini\xc5\xb3 prie\xc5\xbeas\xc4\x8di\xc5\xb3, d\xc4\x97l kuri\xc5\xb3 muzikos strukt\xc5\xabra kitame grup\xc4\x97s albume, "Metallica", buvo gerokai paprastesn\xc4\x97. 2007 m. bir\xc5\xbeelio 28 d. koncerte Lisabonoje titulin\xc4\x97 daina, \xe2\x80\xa6And Justice for All, buvo sugrota pirm\xc4\x85 kart\xc4\x85 nuo 1989-\xc5\xb3j\xc5\xb3, pra\xc4\x97jus beveik 18 met\xc5\xb3. Grup\xc4\x97 \xc5\xa1i\xc4\x85 dain\xc4\x85 grojo ir kituose Sick of the Studio \'07 turo koncertuose._NEWLINE_Nepaisant sud\xc4\x97tingumo, \xe2\x80\x9eOne\xe2\x80\x9c vis\xc4\x85 laik\xc4\x85 i\xc5\xa1liko daina, kuri\xc4\x85 grup\xc4\x97 groja beveik kiekviename koncerte, j\xc4\x85 da\xc5\xbeniausiai prad\xc4\x97dama \xc4\xafsp\xc5\xabdingu pirotechnikos \xc5\xa1ou.'